alexandrainst/scandi-wiki huggingface dataset:
Þilfar

Þilfar eða dekk er á stærri skipum lárétt plata eða gólf sem liggur yfir skipsskrokknum öllum eða að hluta, ver áhöfn og farm fyrir veðri og vindum og er aðalvinnusvæði skipsins. Á stærri skipum geta verið mörg þilför hvert upp af öðru líkt og hæðir í húsi. Sum þilför bera sérstök nöfn eftir því hvert hlutverk þeirra er.

Tilkoma þilskipa með samfellt, vatnsþétt þilfar stafna á milli markaði ákveðið skref í þróun útgerðar. Slík skip var fyrst farið að nota að marki á Íslandi á 19. öld.

Algeng þilfarsnöfn
 Aðalþilfar er venjulega efsta þilfar skips sem nær samfellt stafna á milli. Allt fyrir ofan aðalþilfarið telst vera yfirbygging.
 Bátaþilfar þar sem björgunarbátar eða skipsbátar eru geymdir.
 Byssuþilfar þar sem fallbyssur eru festar.
 Veðurþilfar er þilfar sem er opið fyrir veðri og vindum. Á yfirleitt við um efsta þilfarið eða gangveg efst meðfram borðstokknum innanverðum.
 Vinnsluþilfar er útbúið aðstöðu og tækjum til að vinna afla fiskiskips fyrir flutning og/eða sölu.
 Þyrluþilfar með þyrlupalli.

Skipshlutar
Skipasmíðar
Eindahraðall

Eindahraðall er tæki sem beitir rafsviði til að hraða rafhlöðnum eindum og notar segulsvið til að beina orkumiklum og grönnum agnageisla á skotspón. Er annars vegar hringhraðall eða línuhraðall, en þeir síðarnefndu eru m.a. notaðir til geislalækninga.

Rafsegulfræði
Heimspeki hversdagsmáls

Heimspeki hversdagsmáls, mannamálsheimspeki eða málgreiningarheimspeki, stundum kennd við Oxford háskóla og nefnd Oxford-heimspekin var skóli innan rökgreiningarheimspekinnar um og eftir miðja 20. öld sem kenndi heimspekilegar ráðgátur yrðu til þegar heimspekingar eða vísindamenn notuðu orð annarlega og gleymdu því hvað orðin merkja raunverulega í hversdagslegum skilningi sínum (eða á mannamáli til aðgreiningar frá fræðastagli). Heimspekingar sem kusu þessa nálgun höfðu minni áhuga á heimspekikenningum en rannsökuðu þess í stað ítarlega venjulega hversdagslega málnotkun, „mannamál“.

Mannamálsheimspekingarnir voru undir miklum áhrifum frá yngri verkum Ludwigs Wittgenstein, einkum Rannsóknum í heimspeki. Helstir þeirra voru Gilbert Ryle, J.L. Austin, P.F. Strawson og Norman Malcolm. Heimspeki hverdagsmáls átti mestu fylgi að fagna á árunum frá 1930 til 1970 en áhrifa hennar gætir enn víða í heimspeki.

Mikilvæg rit í heimspeki hversdagsmáls 
 J.L. Austin, Sense and Sensibilia
 Wittgenstein, Ludwig Blue and Brown Books
 Wittgenstein, Ludwig Philosohische Untersuchungen (Philosophical Investigations)
 Ryle, Gilbert, Dilemmas (Ógöngur)
 Ryle, Gilbert, The Concept of Mind
 Strawson, P.F., Individuals

Neðanmálsgreinar

Heimildir

Baldwin, Thomas, Contemporary Philosophy: Philosophy in English since 1945 (Oxford: Oxford University Press, 2001). ISBN 0-19-289258-4

Heimspeki 20. aldar
Málspeki
Rökgreiningarheimspeki
Þingbundin konungsstjórn

Þingbundin konungsstjórn er það stjórnarfar kallað þar sem konungur er til staðar en völd hans takmarkast af völdum þjóðkjörins þings. Það er ólíkt einveldi þar sem engar slíkar takmarkanir eru til staðar, í það minnsta ekki lagalegar. Einnig er það ólíkt lýðveldi þar sem ekkert konungsdæmi er.

Á flestum öðrum tungumálum tíðkast að kalla þessa tegund stjórnarfars stjórnarskrárbundna konungsstjórn (d. konstitutionelt monarki, e. constitutional monarchy) sem þýðir að völd konungsins takmarkast af einhverskonar stjórnarskrá. Það þarf þó ekki endilega að þýða að stjórnarfarið sé lýðræðislegt eins og ætla má af íslenska hugtakinu þar sem þing þarf að vera til staðar.

Tegundir stjórnarfars
Lýðræði
hu:Monarchia#Alkotmányos monarchia
Forþjappa

Forþjappa (oft ranglega nefnd túrbína) kallast sá hluti eldsneytis-knúinnar vélar sem þjappar inntakslofti inn í brunahol vélarinnar. Er þetta gert til að auka afl og nýtni vélarinnar, án mikillar þungaaukningar. Sumar forþjöppur hafa millikæli (Intercooler) sem kælir loftið áður en það fer inn í sprengirými. Við þetta eykst eðlisþyngd loftsins og það þjappast betur sem leiðir til aflaukningar.

Forþjappan er knúin áfram af útblæstri vélarinnar.

Vélfræði
Fjórgengisvél

Fjórgengisvél er tegund brunahreyfils, sem hefur fjóra takta í hverjum bruna í brunaholi vélarinnar. Einn taktur kallast það þegar stimpill fer úr efri dástöðu í þá neðri eða öfugt. Þannig fer sveifarás vélarinnar tvo heila hringi til að stimpillinn hreyfist 4 takta. Eldsneytisnýtni slíkra véla er 25 til 30% fyrir ottovélar og 37 til 44% fyrir dísilvélar. Fjórgengisvélar eru algengustu vélar í ökutækjum, s.s. bílum, vörubílum og dráttarvélum. Tvígengisvél hefur aðeins tvo takta og er algengust í léttum bifhjólum og stórum skipum.

  	 
 	 

Upphafsstaða (efri dástaða), sogslag og þjappslag.
 	 
 	 
 	 
Íkveikja, aflslag og útblástursslag. 

Vélfræði
Nafn

Nafn er í fyrsta lagi heiti, eiginnafn, það sem eitthvað er kallað eða nefnt. Í öðru lagi getur nafn þýtt titill, tignarheiti eða nafnbót, sbr. að bera konungsnafn.

Tengt efni 
Íslensk mannanöfn
Blizzard Entertainment

Blizzard Entertainment er bandarískt tölvuleikjafyrirtæki sem framleiðir leiki fyrir einkatölvur. Síðan fyrirtækið gaf út leikinn Warcraft árið 1994 hefur það einn af fremstu leikjaframleiðendum í heiminum. Þeir eru þekktir vandaða gerð og góða endingu leikja sinna, enda eru margir eldri leikir þeirra, s.s. Warcraft II, StarCraft og jafnvel hinn upprunalegi Warcraft enn víða spilaðir. Einnig eru þeir þekktir í seinni tíð fyrir að gefa út samtímis og saman í pakka Windows- og Mac OS-útgáfur leikja sinna.

Útgefnir leikir 
The Lord of the Rings (1991) (endurgerð fyrir Amiga-tölvur)
Battle Chess II: Chinese Chess (1991) (Amiga-endurgerð)
The Lost Vikings (1992)
Rock & Roll Racing (1993)
Blackthorne (1994)
The Death and Return of Superman (1994)
Warcraft (1994)
The Lost Vikings II (1995)
Justice League Task Force (Super Nintendo-útgáfa) (1995)
Warcraft II (1995)
Warcraft II: Beyond the Dark Portal (1996) - aukapakki
Diablo (1996)
StarCraft (1998)
StarCraft: Brood War (1998) - aukapakki
Diablo II (2000)
Diablo II: Lord of Destruction (2001) - aukapakki
Warcraft III: Reign of Chaos (2002)
Warcraft III: The Frozen Throne (2003) - aukapakki
World of Warcraft (2004) - MMORPG sem gerist í Warcraft-heiminum
World of Warcraft: The Burning Crusade (2007) - aukapakki fyrir World of Warcraft.
'overwatch (2016) - fps

 Hlekkir Íslenska Blizzard samfélagið''

Leikjafyrirtæki
Greinilegur púls

Greinilegur púls er tónleikplata frá Megasi með upptökum úr Púlsinum í febrúar 1991. Meðal flytjenda er Björk Guðmundsdóttir og Jón Ólafsson.

Tónlist 
 Birgir Baldursson; trommur
 Haraldur Þorsteinsson; bassi
 Guðlaugur Kristinn Óttarsson; gítar
 Jón Ólafsson; hljómborð
 Björk Guðmundsdóttir; söngur
 Megas; söngur og hljóðfæraleikur

Megas
Passíusálmar í Skálholti

Passíusálmar í Skálholti er tónleikaplata frá Megasi með upptökum frá Skálholtskirkju þann 13. apríl 2001. Á plötunni flytur hann, ásamt öðrum, Passíusálma Hallgríms Péturssonar.

Tónlist 
 Megas, söngur;
 Hermann Jónsson, kassagítar;
 Hilmar Örn Agnarsson, orgel og kórstjórn;
 Hjörtur B. Hjartarson, klarínettur og þverflauta;
 Kjartan Guðnason, kontrabassi:
 Skúli Arason, slagverk;
 Sveinn Pálsson, rafgítar;
 Kammerkór Biskupstungna

Megas
Gaupa

Sjá einnig Gaupan sem er íslenska heitið á stjörnumerkinu Lynx.
Gaupa (fræðiheiti: Lynx) er ættkvísl miðlungsstórra katta sem lifa víða á norðurhveli jarðar. Fjórar tegundir kattardýra teljast til ættkvíslarinnar. Einkenni á gaupum er að þær eru háfættar, með stutta rófu og greinilegan brúsk á eyrunum. Þær vega frá 5 að 30 kílóum.

Evrópa
Verkefni sem ætlað var að fjölga íberíugaupum þrefaldaði fjölda þeirra á  Spáni á 15 árum, aðallega í Andalúsíu. Hugsanlegt er að evrasíugaupan eigi afturkvæmt til Bretlands en þar hefur tegundin ekki sést í meira en 1000 ár. Einnig eru áform um að flytja gaupur til Suðaustur- Þýskalands, Rínarlanda-Pfalz.

Íberíugaupa er smávaxnari og með styttri eyru og feld en evrasíugaupa. Einnig er hún með dökka bletti. Íberíugaupa étur mest kanínur en evrasíugaupa aðallega smærri hjartardýr.

Evrasíugaupa er þriðja stærsta rándýr Evrópu á eftir brúnbirni og úlfi. Evrasíugaupa finnst aðallega í Skandinavíu og Austur-Evrópu (ef Rússland og Hvíta-Rússland eru undanskilin) og til eru um 10.000 dýr. Lítill stofn er í Alpafjöllum.

Til eru fleiri gaupur eins og rauðgaupa, spánargaupa og eyðimerkurgaupa.

Gaupur ráðast ekki á menn en komið hefur fyrir að þær drepi sauðfé.

Tenglar

Heimildir 

Kattardýr
Rándýr
Verufræði

Verufræði er undirgrein frumspekinnar sem fjallar um veru sem veru, um það að vera eða vera til sem slíkt. Hún reynir að varpa ljósi á það í hvaða skilningi eitthvað er eða getur verið eitthvað og hverjar séu helstu tegundir verunda sem til eru. Ef til vill mætti segja að verufræði rannsaki „veruleikann“.

Nokkrar grundvallarspurningar 
Grundvallarspurning verufræðinnar er „Hvað er til?“ eða „Af hvaða tagi er það sem er til?“ Heimspekingar hafa svarað spurningunni á ýmsa og ólíka vegu. 

Nokkrar frekar spurningar eru síðan:
 Hvað er það að vera til?
 Af hverju er eitthvað til frekar en ekkert?
 Er hægt að gera grein fyrir því hvað það merkir að segja að efnislegir hlutir séu til?
 Hvað er hlutur?
 Í hverju er samsemd hlutar fólgin?
 Hver er munurinn á breytingum annars vegar og tilurð og eyðingu hins vegar? Hvenær má segja að eitthvað hafi orðið til eða hætt að vera til frekar en að segja að það hafi breyst? 
 Er tilvist eiginleiki hlutar?
 Hvað eru eiginleikar hluta og hvernig tengjast þeir hlutunum sjálfum?
 Hvaða einkenni hlutar eru eðliseinkenni hans og hver eru tilfallandi einkenni hans?
 Eru eiginleikar til í sama skilningi og hlutirnir?
 Eru óefnislegir hlutir til?
 Eru sálir til?
 Eru staðreyndir til?
 Eru tengsl eða vensl til?

Mikilvægir verufræðingar

Tenglar
Slöngur

Slöngur eða snákar (fræðiheiti: Serpentes) eru fótalaus skriðdýr með misheitt blóð. Þær eru með hreistur. Margar slöngur eru með mjög liðuga kjálka sem gera þeim kleift að gleypa bráð sem er stærri en hausinn þeirra. 

Þær eru náskyldar eðlum og til eru nokkrar tegundir fótalausra eðla sem líkjast slöngum. 

Slöngur má finna í öllum heimsálfum fyrir utan Suðurskautslandið, en þær fyrifinnast ekki á Íslandi, Grænlandi, Nýja Sjálandi og ýmsum öðrum eyjum. 

Flestar slöngur eru ekki eitraðar, en þær slöngur sem eru eitraðar nota eitrið aðallega til að fanga bráð frekar en til að verja sig. Slöngur sem eru ekki eitraðar drepa bráð sína annaðhvort með því að kyrkja hana eða með því að gleypa hana.

Tenglar 

 Hver er minnsti snákurinn?
 Hver er helsta fæða snáka?
 Hvort hafa slöngur rosalega langan háls eða rosalega langan hala?
Milestone ehf.

Milestone ehf. er íslenskt fjárfestingarfélag í eigu systkinanna Karls Wernerssonar, Ingunnar Wernersdóttur og Steingríms Wernerssonar.

Stofnun 
Fyrirtækið var stofnað í mars 1988 og hét þá Deiglan-Árman. Fyrirtækið er að hluta til í eigu Leifturs ltd., sem er skráð í Bresku Jómfrúreyjunum, og er einnig í eigu Wernerssystkinanna.

Fjárfestingar 
Árið 2004 eignaðist fyritækið Apótek Austurbæjar ehf., Vesturbæjarapótek ehf. og Ísrann ehf. Nafninu var breytt í Milestone. Í apríl 2005 keypti Milestone 66.7% eignarhluta í Sjóvá-Almennum tryggingum hf..

Fyritækið átti hlut í Glitni banka hf. sem urðu nánast að engu í kjölfar bankahrunsins. Einnig átti það meirihluta hlutabréfa í Actavis Group hf. ásamt Lyf og heilsu hf. og hluta í Dagsbrún. Í lok árs 2005 námu eignir samstæðunnar um 80 milljörðum króna.

Í desember 2006 var tilkynnt um stofnun nýs fjárfestingarbanka, Askar Capital, sem Milestone væri kjölfestufjárfestir í.

Gjaldþrot 
Í kjölfar bankahrunsins 2008 hefur Milestone verið tæknilega gjaldþrota. 24. júní 2009 veitti héraðsdómur Reykjavíkur Milestone heimild til að leita nauðasamninga við lánardrottna sína, og verða þá líklega 85 af 90 milljörðum skulda félagsins afskrifaðir. 

Í júlí 2009 gerði embætti sérstaks saksóknara húsleit í höfuðstöðvum Milestone ásamt dótturfélagi þess Sjóvá. Rannsóknin snýr að meintu stórfelldu fjármálamisferli sem tengist starfsemi Milestone og fjárfestingarstarfsemi Sjóvár, meðal annars að meintri misnotkun á bótasjóði tryggingarfélagsins.

Tenglar 
 Heimasíða Milestone 
 Milestone - Ársuppgjör 2005 (Kauphöll Íslands) , 31.3.2006
 Baugsmiðlar anno 2006, 12.3.2006
 Breytingar á eignarhaldi í Sjóvá , 19.04.2005
 Jóhannes Sigurðsson ráðinn aðstoðarforstjóri Milestone ehf; af Ru.is 04. janúar 2006
 Verulega dregur úr hagnaði Milestone ehf.; af Vb.is 31. ágúst 2006
 Reyna að selja eignir í Makedóníu; af Rúv.is
 Gaf skýrslur tveimur dögum fyrir húsleitirnar; af Vísi.is
 Glitnir vildi lána Milestone 20 miljarða í fyrra; grein í DV 3. mars 2010 
 Útlit fyrir að 90 milljarðar tapist vegna gjaldþrots Milestone; frétt af Vísir.is 4. apríl 2011 

Íslensk fyrirtæki
Geislalækningar

Geislalækningar eru aðferð í læknisfræðum til að meðhöndla sjúklinga með jónandi geislun. Geislavirk efni og eindahraðlar eru notaðir við geislameðferð á krabbameinum. 

Algengustu tegundir geislalækninga eru ljóseinda-, rafeinda- og róteindageislun. Þær eru  nýttar við mismunandi aðstæður til geislalækninga krabbameins. Geislun er ýmist straumur efniseinda (rafeinda,róteinda o.s.frv.) sem ferðast með hreyfiorku og hafa massa eða straumur ljóseinda sem hafa ekki massa. Röntgengeislun er jónandi geislun  sem er  notuð til lækninga og til að greina sjúkdóma.

Tengill 
 Geislamælingar á húð sjúklinga í geislameðferð (Diplomaritgerð í læknisfræði 2011)
Geislun
Krabbamein
Lækningar
Brúarhlöð

Brúarhlöð kallast gljúfur í Hvítá í Árnessýslu sem nær frá brúarstæði vegar 30 yfir ánna og niður að Haukholtum í Hrunamannanhreppi. Þar hefur Hvítá grafið farveg sinn í þursaberg og í því eru ýmsar klettamyndanir og skessukatlar. Í ánni eru meðal annar tveir háir drangar sem kallast Karl og Kerling. Gljúfrið er allt kjarri vaxið.

Brúin yfir Brúarhlöð var fyrst byggð árið 1906 en hana tók af í vetrarflóðum árið 1929 og aftur árið eftir. Brúin sem stendur þar í dag var síðust löguð 1959 og var þá hækkuð.

Fyrir ofan Brúarhlöð eru bakkarnir lægri og þar hefur verið stundað að hefja flúðasiglingar niður gljúfrin.

Heimildir
 Vegahandbókin. Ferðahandbókin þín. Landmælingar Íslands og Vegahandbókin. 2014, bls. 173

Hvítá (Árnessýslu)
Gljúfur á Íslandi
Fjórðungssandur

Fjórðungssandur er landflæmi á Gnúpverjaafrétti, milli ánna Kisu og Hnífár. Fjórðungssandur er gróðurlaus að mestu nema í Eyvafeni og Hnífárveri en við það síðarnefnda hefst óslitið gróðurbelti inn að Arnarfelli hinu mikla — er því hægt að segja að Þjórsárver hefjist hér.

Fjórðungssandur dregur nafn sitt af því að þegar Sprengisandsleið var farin milli landsfjórðunga þurfti að ríða yfir sandinn og tók það að jafnaði 3 tíma. Nafnkunnugasta kennileyti á sandinum er Norðlingaalda en síðan um 1970 hefur verið talað um að stífla Þjórsá á þessum stað.

Gnúpverjaafréttur
Gljúfurleit

Gljúfurleit kallast dalverpi inn með Þjórsá frá Gljúfrá að Kóngshöfða við Dalsá. Gljúfurleit er öll vel gróin og stöllótt eftir rofmátt Þjórsár. Efsta hlíðin kallast Langahlíð og teygir hún sig allt frá Geldingaá að Kóngsási á meðan aðrir stallar fljóta sums staðar saman.

Um Gljúfurleit falla þrjár ár; Gljúfurá, Geldingaá og Hölkná. Eru þær allar frekar vatnslitlar en víða eru þær óreiðar vegna þess hve þær hafa grafið sig. Í Geldingaá er hár foss þar sem hún fellur í Þjórsá en einnig í Hölkná. Hölknárfoss eða Slæðufoss er á móti Ófærutanga þar sem fjallmenn Gnúpverja þurfa að príla fram af þremur stöllum til að hefja leitir sínar neðst við Þjórsá.

Í Þjórsá eru tveir fossar innan þess svæðis sem nefnist Gljúfurleit og eru það Dynkur (kallast Búðarhálsfoss að austan) og Gljúfurleitarfoss sem er 28 metra hár.

Í Gljúfurleit eru þrír fjallkofar; Gljúfurleitarkofinn, gamli kofinn í Gljúfurleit sem er einum stalli neðar og Trantur, sem er gamall kofi á ysta tranti við Þjórsá. Bara nýi Gljúfurleitarkofinn er notaður í dag.

Gnúpverjaafréttur
Kálfá

Kálfá er dragá sem kemur af Flóamannaafrétti og rennur um Gnúpverjahrepp og í Þjórsá við Bólstað. Um skeið rennur áin í gljúfri sem nefnist Minni-Mástungugljúfur. Þar eru víða skriður, Mástungnamegin sem og Steinsholtsmegin. Fyrir framan Stóru-Mástungu kemur minni dragá, Tungná, í ánna.

Áin hefur lengi verið farartálmi en í dag eru þrjár brýr á ánni, allar einbreiðar, ein á Þjórsárdalsvegi milli Eystra-Geldingaholts og hreppsins, önnur stuttu ofar milli sömu aðila og ein (ræsi) milli Minni-Mástungu og Skáldabúða, en þá rennur áin til vestur og beygir undir Steinsholtsfjalli til suðvestur.

Skeiða- og Gnúpverjahreppur
Dragár á Íslandi
YouTube

YouTube er myndasíða sem var opnuð 15. febrúar 2005. Þar geta notendur hlaðið inn, horft á og deilt myndböndum. YouTube var stofnað af þeim Chad Hurley, Steve Chen og Jawed Karim sem áður störfuðu fyrir PayPal.

YouTube notar HTML5 myndbandstækni til þess að dreifa myndböndum til áhorfenda. Hugmyndin á bakvið vefsíðuna er sú að hver sem er geti komið sínu eigin efni á netið án þess að greiða fyrir það. Á YouTube má finna fjölmargar gerðir myndbanda, til að mynda brot úr sjónvarpsþáttum, tónlistarmyndbönd auk efnis frá hinum almenna notanda svo sem kennslumyndbönd ýmiskonar og myndblogg. Vefurinn gerir hverjum sem er kleift að horfa á þessi myndskeið sér að kostnaðarlausu.

Tímaritið Time útnefndi YouTube nýjung ársins 2006. Í nóvember það ár keypti Google YouTube fyrir hlutabréfaeign í Google að verðmæti 1,65 milljarða Bandaríkjadollara.

Höfundarréttur 
Þar sem daglega er sendur gífurlegur fjöldi myndbanda á YouTube er ógerlegt fyrir starfsmenn síðunnar að fylgjast með þeim öllum. Mörg dæmi eru um að efni sem á hvílir höfundarréttur sé sent inn á vefinn. Algóritmi hjálpar til við að finna höfundaréttarbrot. Við þessu er reynt að sporna með því að fleygja út því efni sem finnst, en eftir situr gífurlegur fjöldi myndbanda sem óæskilegt er að séu á vefnum. Mörg fyrirtæki og einstaklingar hafa fett fingur út í þetta og sumir hverjir hafa kært YouTube. YouTube dró úr fjölda þessara tilfella með því að gera samning við stór útgáfufyrirtæki um að birta tónlistarmyndbönd þeirra á vefnum sér til kynningarauka.

Tenglar 
 Heimasíða YouTube

Heimild 
 

Vefsíður
YouTube
The Legend of Zelda: Twilight Princess

The Legend of Zelda: Twilight Princess, er tölvuleikur frá Nintendo, fyrir Wii og GameCube. Leikurinn var gefinn út sama dag og Wii kom út, þann 19. nóvember 2006 í Norður-Ameríku, 2. desember 2006 í Japan, 7. desember í Ástralíu og 8. desember í Evrópu.
Twilight Princess er fyrsti leikurinn í The Legend of Zelda seríunum til að vera flokkaður sem T hjá ESRB, sökum svokallaðs teiknimyndablóðs og ofbeldis.

Wii leikir
Wii Sports

Wii Sports er leikur frá Nintendo sem fylgir með Wii alls staðar, nema í Japan.

Wii Sports er samansafn af 5 íþróttaleikjum, hafnarbolti, tennis, keila, hnefaleikar og golf. Leikmenn nota Wii fjarstýringuna til að sveifla spaða, kylfa eða kýla andstæðinginn. Reglurnar í hverjum leik eru einfaldaðar fyrir spilara svo auðveldara verði að stjórna leiknum.

Leikir

Tennis
Tennis (allt að því fjórir leikmenn geta tekið þátt)- fyrst velur hver leikmaður þá stöðu (eða þær stöður; því hægt er að gegna mörgum stöðum á vellinum, sem vinur sem og andstæðingur. Einnig er hægt að gegna öllum stöðunum á vellinum.) sem hann vill gegna en hægt er að velja úr 4 stöðum alls. Svo sveiflar leikmaður Wii-fjarstýringunni og slær þannig tennisboltann. Til að gera leikinn auðveldari fyrir byrjendur, er ekki hægt að hreyfa persónuna sjálfa heldur aðeins stýra hvert hún slær. Þetta er gert til að einfalda leikinn og auðvelda hann byrjendum.

Hafnarbolti
Hafnarbolti (allt því að tveir leikmenn geta tekið þátt)- einn leikmaður er kastari (kastar boltanum með því að sveifla Wii-fjarstýringunni) og hinn er kylfingur (slær kylfunni með því að sveifla Wii-fjarstýringunni).

Keila
Keila (allt að því fjórir leikmenn geta tekið þátt)- keilukúlunni er kastar með því að halda inni B takkanum á Wii-fjarstýringunni og sveifla henni svo (eins og keilukúlu er kastað). Hægt að er að færa sig í move ham með því að ýta til hægri og vinstri á '+ takkanum' og snúa sér í turn ham með því að ýta til hægri og vinstri á áðurnefndum takka. Einnig er hægt að þylja inn og út með því að ýta upp og niður á '+ takkanum', og framkalla snúning á kúluna með því að snúa upp á Wii-fjarstýringuna annaðhvort til hægri eða vinstri áður en maður kastar.

Golf
Golf (allt að því fjórir leikmenn geta tekið þátt)- í golfi miðar maður hvert skjóta skal með hægri og vinstri á + takkanum. Slegið er með því að sveifla Wii-fjarstýringunni, á meðan A takkanum er haldið inni.

Hnefaleikar
Hnefaleikar (allt því að tveir leikmenn geta tekið þátt)- í þessum leik tekur leikmaður sér Wii-fjarstýringuna og Nunchuck-ið í hendur og slær þeim áfram til að slá, heldur þeim að sér til að verja, hallar sér til hliðar til að forðast undan höggum og snýr upp á þær til að gera hægri- eða vinstrikrók.

Leikir eingöngu fyrir Wii
Berlínarfílharmónían

Fílharmóníusveit Berlínar (einnig þekkt undir nafninu BPO á þýsku Berliner Philharmoniker) er sinfóníuhljómsveit með aðsetur í Berlín og er þekkt sem ein besta hljómsveit veraldar. Núverandi aðalstjórnandi hljómsveitarinnar er Sir Simon Rattle. Hljómsveitin myndar einnig hina ýmsu kammerhópa.

Saga 

Hljómsveitin var stofnuð árið 1882 í Berlín af 54 hljóðfæraleikurum og bar nafnið Frühere Bilsesche Kapelle en leystist upp þegar að þáverandi aðalhljómsveitarstjóri Benjamin Bilse hugðist senda hljómsveitina á fjórða farrými lestar til Varsjár. Hljómsveitinni var þá gefið núverandi nafn og var fyrsti hljómsveitarstjóri hennar Ludwig von Brenner en stöðu hans hlaut Hans von Bülow árið 1887 og jókst þá orðstír hljómsveitarinnar til muna. Heimsfrægir hljómsveitarstjórar voru fengnir til að stjórna henni og má þar nefna Richard Strauss, Gustav Mahler, Johannes Brahms og Edward Grieg.
Árið 1923 var Wilhelm Furtwängler gerður að aðalhljómsveitarstjóra og hélt því starfi fram til ársins 1945 þegar hann flúði til Sviss. Þá tók Leo Borchard við hljómsveitinni en var skotinn til bana af bandarískum hermönnum fyrir slysni sama ár. Árið 1952 var Furtwängler aftur gerður að aðalhljómsveitarstjóra og hélt því starfi þar til hann lést árið 1954. Við af honum tók einn frægasti hljómsveitarstjóri sögunnar, Herbert von Karajan og hélt því starfi fram til ársins 1989 en þá tók Claudio Abbado við stöðu hans. Árið 2001 var Sir Simon Rattle ráðinn aðalhljómsveitarstjóri hljómsveitarinnar og gegnir því starfi enn.
Tónleikahús hljómsveitarinnar eyðilagðist árið 1944 er herir bandamanna gerðu loftárás á Berlín. Það tónlistarhús sem nú er notast við, Berliner Philharmonie var teiknað og byggt árið 1963 af arkitektinum Hans Scharoun.

Aðalhljómsveitarstjórar 
 Ludwig von Brenner (1882-1887)
 Hans von Bülow (1887-1892)
 Arthur Nikisch (1895-1922)
 Wilhelm Furtwängler (1922-1945)
 Leo Borchard (1945)
 Sergiu Celibidache (1945–1952)
 Wilhelm Furtwängler (1952–1954) 
 Herbert von Karajan (1954–1989)
 Claudio Abbado (1989–2002) 
 Sir Simon Rattle (2002– )

Tengt efni 

 Sinfóníuhljómsveit
 Sinfóníulhjómsveit Berlínar

Tenglar 
 Official website (English version)

Klassísk tónlist
Sindarin

Sindarin er tilbúið tungumál álfanna eftir J. R. R. Tolkien.

Tilbúin tungumál
Góði dátinn Svejk

Góði dátinn Svejk er ókláruð háðsádeiluskáldsaga skrifuð af Jaroslav Hašek. Bókin kom fyrst út á tékknesku árið 1923. Upprunalega átti bókin að vera í sex bindum en Jaroslav tókst aðeins að klára fjögur þeirra áður en hann féll frá. Bindin fjögur hafa yfirleitt verið gefin út saman sem ein bók.

Sagan segir frá Josef Svejk ungum manni sem býr í Prag og gengur í her Austurríska-ungverska keisaradæmisins í byrjun sögunnar. Ævintýri hans á meðan á herþjónustunni stendur í fyrri heimsstyrjöldinni eru æði mörg enda er Josef seinheppinn með eindæmum. Svejk hefir farið í Bjarmalandsför eins og kafli einn í bókinni gefur til kynna. Hann hefir einnig farið til réttarlækna og á geðspítala. Aðrar persónur sögunnar eru Lukas höfuðsmaður, herpresturinn, frú Müller sú er ekur honum um í hjólastól og knæpueigandinn á Bikarnum sem fær á sig fangelsisdóm af því að flugurnar á knæpunni skitu á myndina af keisaranum.

Leikarinn geðþekki Gísli Halldórsson las söguna einu sinni í útvarpið og þótti mörgum gaman að. Hann ljáði hverjum og einum sérstaka rödd. Lestur hans hefur verið gefinn út á geisladiskum.

Heimild

Tengill 
 
 Vandræði Svejks í lestinni; grein í Lesbók Morgunblaðsins 1968

Skáldsögur